十九日。晴而有風。午後。使家强疾入圓明園中。諸人陪行。趁皇帝未出宮前。遊觀山高水長閣，光明殿。柱書二聯。曰一片蒸霞迎曉日。萬條紅燭動春天。花樹銀光燦爛。星橋雪洞影浮沈。其寫卽景。可謂館閣第一手也。且鞦韆戱，魚龍戲。一如前日之所見。而埋障之縱橫雄健。比前有加焉。皇帝招使臣。就御座前語曰。爾等回國。須以吾意問國王平安可也。少焉。皇帝移御豐圖。上通官請諸使隨後而入。不許從人入來。余共松園先歸寓所。初更後。使家始還。謂余曰。慶豐圖觀龍燈鳳舞。喫酪醬鹿尾。出宮時。馳雪馬而來。壯觀快活。倍勝於他日。恨不與諸君共之也。是夜。使家寒咳頓止。漸有勿藥之望。不勝喜幸之至。